НАРЕДБА № 8 от 19.11.2015 г. за признаване на организациите за защита правата на пациентите за представителни организации

Издадена от министъра на здравеопазването, обн., ДВ, бр. 93 от 1.12.2015 г.
Глава първа
ОБЩИ ПОЛОЖЕНИЯ

 Чл. 1. (1) С наредбата се определят редът и критериите за признаване на организациите за защита правата на пациентите за представителни организации по смисъла на чл. 86б, ал. 1 от Закона за здравето. 

(2) С наредбата се определя и редът за установяване на представителността на организациите на всеки три години след признаването им за представителни, както и редът за извършване на проверки за съответствие на представителните организации с условията по чл. 86б, ал. 1 от Закона за здравето и с критериите и изискванията по чл. 3, чл. 4, ал. 1, т. 2 – 14, чл. 6 и чл. 7, ал. 1 и 2 от наредбата.
Чл. 2. Организациите за защита правата на пациентите са сдружения с нестопанска цел за общественополезна дейност, които са регистрирани в Централния регистър при Министерството на правосъдието за юридическите лица с нестопанска цел, определени за осъществяване на общественополезна дейност.
Глава втора
РЕД И КРИТЕРИИ ЗА ПРИЗНАВАНЕ НА ОРГАНИЗАЦИИТЕ ЗА ЗАЩИТА ПРАВАТА НА ПАЦИЕНТИТЕ ЗА ПРЕДСТАВИТЕЛНИ ОРГАНИЗАЦИИ

 Чл. 3. За да бъдат признати за представителни организации по смисъла на чл. 86б, ал. 1 от Закона за здравето, организациите за защита правата на пациентите трябва да отговарят на следните критерии:

 1. да имат съдебна регистрация като сдружения по Закона за юридическите лица с нестопанска цел; 

2. да бъдат вписани в Централния регистър при Министерството на правосъдието за юридическите лица с нестопанска цел, определени за осъществяване на общественополезна дейност, съгласно чл. 2, ал. 3 от Закона за юридическите лица с нестопанска цел; 

3. да имат определени в устава и в съдебното решение по регистрацията цели и задачи с национално значение във връзка със защита правата и интересите на всички пациенти без оглед на конкретни заболявания, диагнози и страдания;

 4. да имат областни структури във всички административни области на страната.
 Чл. 4. (1) Организациите за защита правата на пациентите, които кандидатстват за признаване за представителни организации по смисъла на чл. 86б, ал. 1 от Закона за здравето, подават до министъра на здравеопазването заявление, към което прилагат следните документи:

 1. съдебно решение за първоначална регистрация;

 2. удостоверение за актуално състояние, издадено от съда по регистрацията;

 3. удостоверение от Централния регистър при Министерството на правосъдието за юридическите лица с нестопанска цел, определени за осъществяване на общественополезна дейност;

 4. актуален устав и решение за приемането му;

 5. декларации от членовете на управителните органи на организацията, че не са служители в държавни органи, органи на местното самоуправление и местната администрация, служители на Националната здравноосигурителна каса, районните здравноосигурителни каси и техните поделения, изпълнители на медицинска помощ по смисъла на чл. 58 от Закона за здравното осигуряване, членове на управителни и контролни органи на производители, вносители и търговци на лекарствени продукти, медицински изделия;

 6. списък на учредителите, който съдържа трите имена, ЕГН, постоянен адрес на физическите лица – учредители, както и наименование, адрес по седалище на управление и представители на учредителите – юридически лица;

 7. списък на членовете на организацията – физически и юридически лица, който съдържа данните по т. 6; 

8. справка за извършената от организацията или от нейните учредители и/или членове – юридически лица, дейност по защита правата и интересите на пациенти с различни и не по-малко от 15 отделни заболявания и/или групи заболявания и/или класове болести съгласно Международната класификация на болестите (Десета ревизия) през последните три години/или за срок не по-малък от три години;

 9. списък на областните структури с посочени адреси, в т. ч. и електронни адреси, телефони за контакт и имена на представителите на организацията на територията на всяка административна област на страната;

 10. утвърден от управителния орган на организацията график – приемно време по дни и часове, в което пациентите могат да се обръщат към обявените областни структури;

 11. декларации от лицата по т. 9 за съгласието им да бъдат представители на организацията на областно ниво;

 12. декларации от законните представители на юридическите лица – учредители и/или членове на организацията, от които да е видно, че тези юридически лица са учредители/членове само на тази организация за защита правата на пациентите;

 13. справка за актуална интернет страница на организацията, съдържаща подробна информация за нейното създаване, управителния орган, членовете, дейността, структурите, адреси, телефони и електронни адреси на седалището и на областните структури;

 14. справка за източниците на финансиране на организацията.

 (2) Документите по ал. 1, т. 1 – 5 и т. 11 и 12 се подават в оригинал или нотариално заверени копия. Документите по т. 6 – 10, 13 и 14 се подписват от лицата, които представляват организацията.

 (3) Когато се установят несъответствия или непълноти в представената документация, министърът на здравеопазването или оправомощено от него длъжностно лице уведомява писмено заявителя и дава указания за отстраняването им в 14-дневен срок.

 (4) При разглеждането на документите министърът на здравеопазването се подпомага от комисия, в която са включени експерти от Министерството на здравеопазването и Националната здравноосигурителна каса.

 (5) Министърът на здравеопазването определя със заповед състава и правилата за работа на комисията по ал. 4.

 (6) В хода на своята работа комисията по ал. 4 може да извършва и проверки на място в седалището на организацията или в нейни областни структури с цел установяване на обстоятелствата, посочени в представените от организацията документи.
 Чл. 5. (1) Организациите за защита правата на пациентите се признават за представителни организации със заповед на министъра на здравеопазването.

 (2) Заповедта по ал. 1 се издава в срок 30 дни от постъпването на документите по чл. 4 в Министерството на здравеопазването. В случаите по чл. 4, ал. 3 срокът спира да тече.

 (3) Заповедта по ал. 1 задължително съдържа наименование на организацията, данни за съдебната й регистрация, седалище и представители.

 (4) Отказът на министъра на здравеопазването да признае за представителна организация за защита правата на пациентите се мотивира и може да се оспорва пред Върховния административен съд по реда на Административнопроцесуалния кодекс. 

(5) Министерството на здравеопазването обявява на интернет страницата си актуален списък на признатите за представителни организации за защита правата на пациентите, съдържащ информация за седалището и лицата за контакт.
 Чл. 6. (1) Признатите за представителни организации за защита правата на пациентите са длъжни да уведомят Министерството на здравеопазването за всяка промяна в обстоятелствата по чл. 4, ал. 1 не по-късно от 14 дни от настъпването им.

 (2) При закриване на единствена областна структура в съответната административна област на страната организацията е длъжна в срока по ал. 1 да уведоми министерството за създаването на нова такава в областта и да предостави необходимата информация за нея.
 Чл. 7. (1) Признатите за представителни организации за защита правата на пациентите подават заявление до министъра на здравеопазването за установяване на представителността си на всеки три години след признаването им.

 (2) Заявлението по ал. 1 се подава в срок до 30 дни преди изтичане на три години от влизане в сила на заповедта по чл. 5, ал. 1 или на последната заповед за потвърждаване на представителността на съответната организация. Към заявлението се прилагат:

 1. удостоверение за актуално състояние, издадено от съда по регистрацията;

 2. справка за дейността на организацията по защита правата на пациенти с различни и не по-малко от 20 отделни заболявания и/или групи заболявания и/или класове болести съгласно Международната класификация на болестите (Десета ревизия) през последните три години, подписана от лицата, които представляват организацията;

 3. справка за новоразкрити областни структури на организацията (ако има такива), подписана от лицата, които представляват организацията.

 (3) Министърът на здравеопазването извършва проверка за съответствието на организацията с условията по чл. 86б, ал. 1 от Закона за здравето и с критериите и изискванията по чл. 3, чл. 4, ал. 1, т. 2 – 14 и чл. 6 от тази наредба и потвърждава представителността на организацията в срок два месеца от подаване на заявлението по ал. 2.
Чл. 8. Заявлението и документите по чл. 4, ал. 1 и чл. 7, ал. 1 и 2 могат да се подават и по електронен път.
Глава трета
РЕД ЗА ИЗВЪРШВАНЕ НА ПРОВЕРКИ

Чл. 9. (1) Министърът на здравеопазването извършва проверки за наличието на критериите за представителност на всяка една от организациите за защита правата на пациентите.

 (2) Проверките на признатите за представителни организации за защита правата на пациентите могат да бъдат планови и извънредни.
Чл. 10. (1) Плановите проверки са проверките по чл. 7, ал. 1. 

(2) Извънредните проверки се извършват по преценка на министъра на здравеопазването без предварително уведомяване на съответната организация.
 Чл. 11. (1) Проверките се извършват от комисия от длъжностни лица, определена със заповед на министъра на здравеопазването.

 (2) В заповедта по ал. 1 се определят предметът на проверката и времето за провеждането й.

 (3) Проверките могат да се извършват по документи и/или на място – в обявените от организацията териториални структури и/или седалището й.

 (4) При извършване на проверки организациите са длъжни да предоставят на съответните длъжностни лица актуални документи по чл. 4, ал. 1 в 7-дневен срок от поискването им.
Чл. 12. (1) В зависимост от резултатите от проверката министърът на здравеопазването може да отнеме представителността, когато:

 1. организацията за защита правата на пациентите, призната за представителна организация, не представи при поискване в срока по чл. 11, ал. 4 актуалните документи по чл. 4 за състоянието на съответната организация;

 2. се установи, че организацията е представила документ с невярно съдържание;

 3. се установи, че организацията не отговаря на условията за представителност по чл. 86б, ал. 1 от Закона за здравето и на критериите и изискванията по чл. 3 и по чл. 4, ал. 1, т. 2 – 14, чл. 6 и чл. 7, ал. 1 и 2 от наредбата.

 (2) В случаите по ал. 1 министърът на здравеопазването отнема представителността на организацията с мотивирана заповед, която може да се оспорва пред Върховния административен съд по реда на Административнопроцесуалния кодекс.
ДОПЪЛНИТЕЛНА РАЗПОРЕДБА

§ 1. По смисъла на тази наредба "областна структура" е място, офис или клон на организацията с обявено приемно време, през което пациентите могат да се обръщат за съдействие към представителите на съответната организация.
ПРЕХОДНИ И ЗАКЛЮЧИТЕЛНИ РАЗПОРЕДБИ

 § 2. Организациите за защита правата на пациентите, които са признати за представителни до влизане в сила на тази наредба, запазват представителността си до изтичане на срока на издадените до този момент заповеди.
 § 3. Започналите и неприключили процедури по Наредба № 48 от 2010 г. за признаване на организациите за защита правата на пациентите за представителни организации (ДВ, бр. 75 от 2010 г.) се довършват съгласно тази наредба.
  § 4. Наредбата се издава на основание чл. 86в, ал. 2, 4 и 5 от Закона за здравето и отменя Наредба № 48 от 2010 г. за признаване на организациите за защита правата на пациентите за представителни организации.